text: Blåvand reddet fra havet
  01 december 2018 kl. 11.13
  Glæde i Blåvand og omegn, fordi staten har lovet at sikre kysten i mange år fremover
  Vesterhavet æder hvert år af kysten ved Blåvand, men nu har staten lovet at sikre kysten mange år frem i tiden.
  Med fredagens finanslovsforlig har regeringen og Dansk Folkeparti aftalt at fordoble statens bidrag til beskyttelse af de mest udsatte kyststrækninger i Danmark.
  I Blåvand drejer det sig om en strækning på knap seks kilometer fra Blåvand Fyr og ned forbi Hvidbjerg Strand.
  Her pumper staten regelmæssigt store mængder sand ind på kysten, og den indsats har indtil nu betydet, at man har kunnet holde nedbrydningen af kysten i skak.
  Med de ekstra penge vil den indsats fortsætte, og det glæder Varde Borgmester Erik Buhl Nielsen.
  - Det er en dejlig nyhed, for der er store værdier på spil, siger borgmesteren til TV SYD.
  Der er også godt nyt til kommunerne ud til Vadehavet - i finanslovsforliget er tilskudspuljen til diger og kommunale helhedsløsninger sat op fra 60 til 80 millioner kroner.
  Det er penge som kommuner og digelaug kan søge - ansøgerne skal dog selv bidrage til finansieringen af kystbeskyttelses-projekterne.
  